tartuNLP/wikipedia-smugri-20251201 huggingface dataset:
Luis Hernández Rodríguez

Luis Hernández Rodríguez (sündinud 14. aprillil 1989 Madridis) on Hispaania jalgpallur (keskkaitsja), kes mängib Hispaania kõrgliiga klubis Cádiz.
Ta alustas klubikarjääri Madridi Realis, kuid klubi põhimeeskonda ta ei jõudnud. Aastatel 2012–2016 mängis ta Sporting de Gijónis, esimesed kolm hooaega Hispaania esiliigas ja hooajal 2015–16 Hispaania kõrgliigas.
2016. aasta juunis sõlmis ta lepingu värske Inglismaa meistri Leicester Cityga, kuid naasis juba 2017. aasta jaanuaris Hispaaniasse, liitudes Málagaga.
2020. aasta oktoobris sõlmis ta lepingu Iisraeli kõrgliiga klubiga Maccabi Tel Aviv.
2022. aasta jaanuaris naasis ta Hispaanisse, sõlmides 18 kuu pikkuse lepingu Cádiziga.
Delavari keeled

Delavari keeled on munsee keel ja väljasurnud unami keel, mida tuntakse ka Lenape keeltena. Need kaks lähedast põlisameerika keelt kuuluvad Algi keelkonna ida-algonkini keelte rühma.
Keeli on kõneldud tänastes New Yorgi, New Jersey, Delaware'i ja Pennsylvania osariikides.
David Lombán

David Rodríguez Lombán (sündinud 5. juunil 1987 Aviléses) on Hispaania jalgpallur (keskkaitsja), kes mängib alates 14. septembrist 2018 Hispaania esiliiga klubis Málaga. Lisaks on esindanud ka Hispaania noortekoondisi (U-17 ja U-20).
Ta on klubijalgpalli mänginud ainult kodumaal, nii Segunda kui ka Primera Divisiónis.
Saavutused.
Valencia
Kirimale maailmameistrivõistlused

Kirimale maailmameistrivõistlused (inglise keeles "World Correspondence Chess Championship") on maailmameistrivõistlused kirimales. Nende võitjast saab kirimale maailmameister.
Kirimale MM-e korraldab Rahvusvaheline Kirimaleföderatsioon (ICCF). Aastatel 1950–2019 on korraldatud kokku 30 kirimale MM-i.
Esimesed ametlikud kirimale maailmameistrivõistlused peeti aastatel 1950–1953. Võitis Austraalia maletaja Cecil Purdy. 2. kirimale MM-l (1956–1959) tuli maailmameistriks Vjatšeslav Ragozin, 3. kirimale MM-i (1959–1962) võitis Albéric O'Kelly de Galway.
Kolm korda on maailmameistriks tulnud Venemaa maletaja Aleksandr Dronov (2007–2010, 2011–2014, 2015–2018), kahel korral Tõnu Õim (1977–1983, 1994–2000). Õim mängis MM-i finaalis ka 12. MM-il (1984–1990), kui sai 6. koha.
Naismaletajaist on pääsenud mängima kirimale MM-i finaalturniirile Iisraeli maletaja Ljuba Kristol, kes sai 14. MM-il (1994–1999) 15 finalisti seas 13. koha ja Läti maletaja Olita Rause, kes tuli 18. MM-il (2003–2005) 15 finalisti seas üheksandaks.
Naiste kirimale MM.
Esimesed naiste kirimale maailmameistrivõistlused korraldati aastatel 1968–1972. Võitis Olga Rubtsova, kes 1950. aastatel oli naiste maailmameister klassikalises males. Hõbemedali sai Gertrude Schoißwohl, kes jäi maailmameistrist maha vaid pool punkti. Pronksmedali võitis Lora Jakovleva. Neljandaks tuli Anita Zinn, seitsmendaks Juliane Hund ja kaheksandaks 12 finalisti seas Valentina Borissenko. 
Teiseks naiste kirimale maailmameistriks tuli MM-il (1972–1977) Lora Jakovleva, kolmandaks (1978–1984) ja viiendaks (1993–1998) Ljuba Kristol; neljandaks maailmameistriks tuli MM-il (1984–1992) Ljudmila Belavenets. 
Aastatel 1968–2017 on korraldatud kokku 10 naiste kirimale MM-i. Eesti maletajatest on MM-i finaalturniirile pääsenud ainsana Merike Rõtova (esindas kuni 1991. aastani Nõukogude Liitu). Ta võitis 2. naiste kirimale MM-il (1972–1977) pronksmedali ja 3. naiste kirimale MM-il (1978–1984) hõbemedali ning tuli 4. naiste kirimale MM-il (1984–1992) viiendaks.
ICCF Karikas.
See on turniir, mis on avatud maletajatele üle kogu maailmaa olenemata kategooriast vanusest või soost. 1968. aastal loodud karikat on korraldatud 22 korda, millest 5 on olnud sakslase Reinhard Molli käes. 
Praegu on see venelase Dimitri Morozovi ja sakslase Matthias Gleichmanni valduses.
ICCF veteranide karikas.
See on reserveeritud üle 60-aastastele maletajatele, ila kategooria või soo vahet tegemata. 
See toimulo kolmes etapis: eelvõistlus, poolfinaal ja finaal.
Selle viimaseks võitjaks jäi leedulane Gediminas Vovenis.
Namui keel

Namui keel on tsjangi keel, mida räägivad namuid Hiinas Sichuanis Liangshani Jii autonoomses ringkonnas.
Namui keel on ohustatud. Kõnelejaid oli 2007. aastal 5000.
Pirita mets

Pirita mets on metsaala Tallinnas Pirita linnaosas Pirita ja Merivälja asumis Pirita ranna ja Merivälja tee vahelisel alal.
Puistu liigilt on Pirita mets valdavalt rannamännik.
Maarjamäe mets

Maarjamäe mets on metsaala Tallinnas Pirita linnaosas Maarjamäe ja Kose asumis Narva maantee ja Kase tänava vahelisel alal.
Kose mets

Kose mets on metsaala Tallinnas Pirita linnaosas Pirita ja Kose asumis.
Metsaala piirneb põhjas Kose teega ja lõunas Maarjamäe asumiga.
Nutrigenoomika

Nutrigenoomikaks ehk toitumisgenoomikaks nimetatakse teadust, mis uurib inimese genoomi, toitumise ja tervise vahelisi suhteid. 
Nutrigenoomikas uuritakse toitainete mõju tervisele läbi genoomi, proteoomi ja metaboloomi muutmise, ja toitumise tulemusel tekkinud muutusi füsioloogias. Nutrigenoomika uurib seega, kuidas individuaalsed erinevused geenides mõjutavad organismi vastust dieedile ja toitumisele. Nutrigenoomika uuringute eesmärgiks on mõista, kuidas toitumine mõjutab metabolismi ja homeoöstaatilist kontrolli. 
Toitumisgenoomika keskendub tavatoidus leiduvatele bioaktiivsetele ühenditele ja sellele, kuidas need ained interaktsioonis genoomiga mõjutavad organismi tasakaalu. On teada, et toidu kogus ja koostis võivad mõjutada krooniliste haiguste algust, progresseerumist, raskusastet või levimist. Toit koosneb paljude bioloogiliselt aktiivsete ainete segust, millest mõned võivad olla otsesed ligandid geenitranskriptsiooni mõjutavatele retseptoritele. Samuti võib ema dieet "programmeerida"rasedusperioodil loote homeoöstaasi metaboolselt läbi epigeneetiliste muutuste.
Nutrigenoomika viis põhimõtet.
Nutrigenoomika tegeleb seega toitainete erinevuste analüüsiga geeniekspressiooni regulatsioonil, s.t. uurib toitainete mõju genoomile, transkriptoomile, proteoomile ja metaboloomile.
Toitumisgenoomika kaks haru.
Toitumisgenoomikas võib eristada kaht haru:
97% annoteeritud geenidest on teadaolevalt assotsieerunud inimese monogeensete haigustega (mutatsioon ühes geenis on piisav haiguse tekkeks). Polügeensete haiguste korral (rasvumine, vähk, diabeet, kardiovaskulaarsed haigused jne.) on sekkumine toitumisega keerulisem. Toidukomponentide mõju tervisele toimib läbi geeniekspressiooni regulatsiooni, modulleerides transkriptsioonifaktorite aktiivsust või läbi hormonaalse kontrolli, mis realiseerub kaudselt kontrolli näol transkriptsioonifaktorite üle.
Kroonilised haigused (ka mõned vähitüübid) võivad olla ennetatavad või vähemalt edasilükatavad tasakaalustatud, spetsiaalse dieediga.
USAs on Dr Lisa Mosconi uurinud ligi 15 aastat toitainete/toitumise mõju ajule ja näiteks ka võimalust õige toitumisega Alzheimerit ennetada.
Airbus A319

Airbus A319 on A320 peresse kuuluv lühi- või keskmaalendudeks ehitatud tavakerega lennuk. Lennuki ehitaja on Airbus. A319 pardal on istekohti 124 kuni 156 reisijale ning maksimaalne lennukaugus on 6900 km. 
A319 lennukeid pannakse kokku Hamburgis Saksamaal ja Tianjinis Hiinas.
2019. aasta augusti seisuga on tellijaile tarnitud 1480 A319 lennukit, millest täna on lennuliinidel 1436. Praeguseni on 42 tellijat klienti lennukite ootel. Tellitud on 7 A319ceo lennukit ja 35 A319neo lennukit. 2019. aasta augusti seisuga oli American Airlines suurima A319 lennukipargiga reisilennufirma, neile kuulub 131 lennukit.
2010. aasta detsembris tutvustas Airbus A320 lennukite uut põlvkonda, A320neo ("new engine option" 'uus mootori arendus'). Uus A319neo on säästlikum, võimsamate mootoritega ning uute tiiva vinglettidega ("sharklets"). Tootja sõnul peaks uuendatud lennuki kütusekulu olema 15% väiksem ja opereerimiskulud 8% väiksemad.
Arendus.
Taust.
A320 pere esimene liige oli A320, mida tutvustati esmakordselt 1984. aasta märtsis ning esmalennu tegi see 22. veebruaril 1987. Peret laiendati veel kolm korda: A321 (1994), A319 (1996) ning A318 (2003). A320 pere lennukid olid esimesed reisilennukid, kus lendurite kabiinis võeti kasutusele juhtmevaba külgjuhis.
Algjuured ja konstruktsioon.
A319 on A320 väiksem versioon. Kui Airbus oli A320/321 müügiga edu saavutatud, keskenduti toona tuntud A320M-7-le, mis tähendas siis A320 miinus seitse reisijatesalongi aknapaari, mille tulemusena oli lennuki kere senisest 3,73 meetrit lühem. See prototüüp oli otsene konkurent Boeing 737-300/737-700-le. Varuväljapääse vähendati neljalt kahele.
Airbus hakkas seda mudelit müüma 22. mail 1992. Esimeseks A319 kliendiks oli ILFC, kes ostis 6 lennukit. 23. märtsil 1995 läbis A319 viimase kontrolli Hamburgis. Esmalend ja -esitlus toimusid vastavalt 24. augustil ja 25. augustil 1995. Sertifikaat hõlmas kahte lennukit ja 350 lennutundi. CFM56-5B6/2 variant sai sertifikaadi 1996. aasta aprillis.
OpenVPN

OpenVPN on avatud lähtekoodiga kommertstarkvara, mis rakendab virtuaalse privaatvõrgu (VPN) tehnoloogiat, et luua turvalisi punkt-punkti ühendusi. 
See kasutab kohandatud turvaprotokolli, mis kasutab võtmevahetuseks SSL-/TLS-protokolle. See on võimeline läbima võrguaadressi teisendust (NAT) ja tulemüüre. Tarkvara kirjutas James Yonan ja see on avaldatud GNU üldise avaliku litsentsi (GPL) all.
Skepter

Skepter (kreeka keelest σκῆπτρον "skēptron" 'kepp', võib-olla tulnud sõnast σκήπτειν "sképtein" toetama) ehk valitsuskepp on üks valitseja insiigniatest. See on väärismetallist või väärismetalliga kaetud, sageli ka vääriskividega kaunistatud lühike kepp, mida kroonib mõni heraldiline sümbol, näiteks piiniakäbi, kotkas, rist, kroon, liilia, õnnistav käsi või riigiõun. Skepter on riigi valitseja võimu sümbol ja algselt tähistas keisri- ja kuningavõimu, hiljem kandsid skeptrit kroonimisel ka vürstid.
Vanemas kirjanduses kasutatakse ka vormi "tsepter".
Keekandja

Keekandja (soome keeles "ketjunkantaja") on rauaaegse riietuse juurde kuulunud ehtedetail, pronksist plaadike, mille külge kinnitusid rinna- või vööketid. Rinnaehte keekandjad võisid olla kinnitatud ehtenõelte paari või paarissõlgede (ovaal- või ketassõled) külge.
Jaotus.
Eesti arheoloogilises materjalis eristatakse järgmisi tüüpe:
Keekandja võimaldas rinnale riputada mitu rida kette (rinnakees võis olla üks kuni kuus õlgadelt kõhuni rippuvat ketirida). Neid kanti juba Rooma rauaajal. 
I aastatuhande lõpu keekandjaid on Eestist leitud vähe, vaid üksikuid ilmapuukujulisi ja segmendikujulisi, mille eeskujud on Balti aladel. Segmendikujulised keekandjad olid kasutusel veel 11. sajandi esimesel poolel. Neist hilisemad on ilmapuu motiiviga võrejad valatud keekandjad. Sellised keekandjad võeti kasutusele tõenäoliselt päris viikingiaja lõpul, 11. sajandi teisel veerandil.
Tartumaalt on leitud üks liivipärane võrejas keekandja, nagu neid liivlased kasutasid 10.–14. sajandil.
Silmusekujulisi kahe spiraaliga keekandjaid on leitud mõni üksik Saaremaalt.
Luo Shugang

Luo Shugang (hiina keeles 雒树刚; sündinud mais 1955 Nangongis Hebei provintsis) on Hiina poliitik, ta on Hiina Kommunistliku Partei liige. Ta on Hiina kultuuri- ja turismiminister.
Ta oli detsembrist 2014 kuni märtsini 2018 Hiina kultuuriminister. Märtsist 2018 on ta Hiina kultuuri- ja turismiminister.
Harald Malmgren

Harald Valdemar Malmgren (4. mai 1904 Avesta – 15. veebruar 1957 Uppsala) oli rootsi maletaja ja kirimale suurmeister (1953). 
Malmgren mängis põhiliselt kirimalet. 1930. aastatel osales ta Euroopa kirimaleturniiridel (muu hulgas mängis mitu partiid Paul Keresega).
Ta pääses mängima kirimale esimeste maailmameistrivõistluste finaalturniirile (1950–1953), kus võitis hõbemedali (jäi maailmameistriks tulnud Cecil Purdyst maha vaid pool punkti).
Pärast medalivõitu esimesel MM-il sai Malmgren ICCF-lt 1953. aastal kirimale suurmeistri nimetuse.
Mario Napolitano

Mario Napolitano (10. veebruar 1910 Acquaviva delle Fonti – 31. oktoober 1995 Firenze) oli itaalia maletaja, kirimale suurmeister (1953). 
Napolitano kuulus Itaalia malekoondisse. Ta mängis kahel maleolümpial (1935, 1937). 1942. aastal osales ta Münchenis toimunud Euroopa meistrivõistluste põhiturniiril (12 osavõtjat), kus sai eelviimase koha.
Kirimales pääses Napolitano kolmel korral mängima maailmameistrivõistluste finaalturniirile: 1. MM-il (1950–1953) võitis ta pronksmedali (jäi maailmameistriks tulnud Cecil Purdyst maha vaid pool punkti), 2. MM-il (1956–1959) jagas 7.–9. kohta ja 3. MM-il (1959–1962) jagas 4.–6. kohta.
Pärast medalivõitu esimesel MM-il sai Napolitano ICCF-lt 1953. aastal kirimale suurmeistri nimetuse.
Cecil Purdy

Cecil John Seddon Purdy (27. märts 1906 Port Said – 6. november 1979 Sydney) oli Austraalia maletaja, malefunktsionäär ja maleliteraat, rahvusvaheline meister (1951), kirimale suurmeister (1953). 
Purdy oli aastatel 1951–1976 Rahvusvahelise Kirimaleföderatsiooni (ICCF) asepresident.
Ta oli neljakordne Austraalia malemeister (1935, 1937, 1949, 1951) ja 1924. aasta Uus-Meremaa malemeister. 1952. aastal mängis ta matši Ortvin Sarapuga Australaasia malemeistri nimele. Matš jäi viiki ja mõlemad kuulutati tšempioniteks. 
Purdy mängis Austraalia võistkonna koosseisus kahel maleolümpial (1970, 1974).
Kirimales tuli Purdy esimestel maailmameistrivõistlustel (1950–1953) maailmameistriks. Ta sai ICCF-lt 1953. aastal kirimale suurmeistri nimetuse.
Vjatšeslav Ragozin

Vjatšeslav Vassiljevitš Ragozin (vene keeles Вячеслав Васильевич Рагозин; 8. oktoober 1908 Peterburi – 11. märts 1962 Moskva) oli vene maletaja, malefunktsionäär, malekohtunik ja ajakirjanik rahvusvaheline suurmeister (1950), rahvusvaheline arbiiter (1951). 
Ragozin oli aastatel 1946–1962 maleajakirjade Šahmatõ v SSSR ja Šahmatnõi Bülleten peatoimetaja. Ühtlasi oli ta alates 1947. aastast kuni oma surmani NSV Liidu Maleföderatsiooni asepresident. Tegutses ka malekohtunikuna.
Males tuli ta 1937. aastal NSV Liidu meistrivõistlustel Thbilisis esikolmikusse. 1939. aastal Leningradi–Moskva maleturniiril jagas ta 3.–6. kohta. Ragozin võitis 1946. aastal Helsingis rahvusvahelise turniiri ja tuli 1947. aastal teiseks rahvusvahelisel turniiril Moskvas. Ta sai 1946. aastal NSV Liidu suurmeistri nimetuse. Pääses mängima 1948. aastal Stockholmis peetud maailmameistrivõistluste tsoonidevahelisele turniirile (20 osavõtjat), kus ta Nõukogude Liidu seitsmest esindajaist sai tagasihoidlikuma tulemuse (14.–15. koht).
1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Varasemate malesaavutuste eest anti nimetus 12 maletajale, nende seas ka Ragozinile.
Kirimale.
Kirimales tuli Ragozin 2. maailmameistrivõistlustel (1956–1959) maailmameistriks. Ta sai Rahvusvaheliselt Kirimaleföderatsioonilt 1959. aastal kirimale suurmeistri nimetuse.
Aleksandr Dronov

Aleksandr Surenovitš Dronov (vene keeles Александр Суренович Дронов; 6. oktoober 1946 Moskva – 7. detsember 2023) oli vene maletaja, kirimale suurmeister (2005). 
Dronov oli kolmekordne kirimale maailmameister (2007–2010, 2011–2014, 2015–2018). 
Ta sai ICCF-lt 2003. aastal kirimale rahvusvahelise meistri ning 2005. aastal kirimale rahvusvahelise vanemmeistri ja kirimale suurmeistri nimetuse.
Annemarie Burghoff

Annemarie Burghoff (sünninimi Annemarie Eichner; sündinud 18. märtsil 1955) on saksa maletaja, kirimale suurmeister (2006). 
Burghoff mängib põhiliselt kirimalet ja eelistab lahtiseid turniire (mängib koos meeskirimaletajatega).
Ta sai ICCF-ilt 2003. aastal kirimale naiste rahvusvahelise meistri, 2005. aastal kirimale naiste suurmeistri ja kirimale rahvusvahelise seeniormeistri ning 2006. aastal teise naisena (Olita Rause järel) kirimale suurmeistri nimetuse.
Kirimale suurmeister

Kirimale rahvusvaheline suurmeister (inglise keeles "International Correspondence Chess Grandmaster"; lühend GM) on kirimales sportlike saavutuste eest tulemuspõhiselt antav kõrgeim nimetus.
Nimetuse võttis kasutusele Rahvusvaheline Kirimaleföderatsioon (ICCF) 1953. aastal. Samal aastal said selle nimetuse 4 kirimaletajat, kes äsjalõppenud esimestel kirimale maailmameistrivõistlustel (1950–1953) jõudsid esinelikusse: Cecil Purdy (Austraalia), Mario Napolitano (Itaalia), Harald Malmgren (Rootsi) ja Olaf Barda (Norra). 
1991. aasta alguseks oli nimetuse saanud 109 kirimaletajat, sealhulgas Lūcijs Endzelīns (1959), Lothar Schmid (1959), Vjatšeslav Ragozin (1959), Igor Bondarevski (1961), Albéric O'Kelly de Galway (1962), Risto Kauranen (1977), Donatas Lapienis (1979) ja Pertti Lehikoinen. 
Rahvusvahelise suurmeistri nimetus antakse kirimaletajatele, kes on tulnud kirimale maailmameistrivõistluste finaalturniiril esikolmikusse või kes saab kirimaleolümpia finaalturniiril esimesel laual mängides parima tulemuse või täitnud kaks suurmeistri normi rahvusvahelistel kirimale tiitlivõistlustel.
2019. aasta oktoobri seisuga on suurmeistri nimetuse saanud kokku 470 kirimaletajat, sealhulgas Eestist viis maletajat.
Sergi Gorbatjuk

Sergi Gorbatjuk (ukraina keeles Сергій Вікторович Горбатюк, sündinud 20. juunil 1973 Hmelnõtskõi oblastis) on Ukraina jurist ja prokurör.
Ta lõpetas aastal 1995 Lvivi ülikooli.
Badr Boulahroud

Badr Boulahroud (araabia keeles بدر بولهرود; sündinud 21. aprillil 1993) on Maroko jalgpallur (keskpoolkaitsja), kes mängib alates 6. juulist 2018 Hispaania esiliiga klubis Málaga. Lisaks on ta mänginud riigi jalgpallikoondises nii U23- kui ka A-tasemel.
Ta on klubijalgpalli mänginud ka Maroko kõrgliigas.
Saavutused.
Koondisega.
Maroko
Maaris Aas

Maaris Aas (sündinud 12. märtsil 1971) on eesti tõlkija, toimetaja ja võõrkeeleõpetaja. 
Elukäik.
Aas on lõpetanud Tartu Ülikooli inglise keele ja kirjanduse eriala bakalaureusekraadiga ja Tallinna Ülikooli võõrkeeleõpetaja eriala magistrikraadiga. 
Oli kirjastuse Odamees peatoimetaja alates 1999. Aastatel 1989–1994 ja 2010–2016 töötas võõrkeeleõpetajana Järvamaal. Alates 2016. aastast töötab Aas inglise keele õpetaja ja eripedagoogina Vanalinna Hariduskolleegiumis. 
Aas on Eesti Võõrkeeleõpetajate Liidu (EVÕL) ja Eesti Inglise Keele Õpetajate Seltsi (EATE) liige. 
Looming.
Aas on tõlkija ja toimetaja ning välisprojektide koordinaatorina teinud 1999–2016 koostööd kirjastustega Kupar, Tormikiri, Odamees, Pegasus, Kuma, Tallinna Raamatutrükikoda, Tänapäev, Varrak jt, samuti mitme tõlkebürooga Tallinnas ja Tartus. Aas on eesti keelde tõlkinud ja vahendanud üle 50 teose, peamiselt inglise ja rootsi keelest, ning osalenud 1999–2016 mitmes kirjastusprojektis, enamasti välisprojektide koordinaatori ja kaaskoordinaatori, tõlkija, toimetaja või nõustajana. 
Aasa artikleid on ilmunud ajalehtedes Sakala, Järva Teataja ja Õpetajate Leht . 
Maaris Aas on tõlkinud rootsi keelest surmast ja laste tundeelust rääkiva Måns Gahrtoni raamatu "Kaevame vanaema üles!". Teater Ugala tõi tõlkele toetudes 2004. aasta detsembris lavale samanimelise lavastuse, lavastaja Maria Soomets, osades Karol Kuntsel, Leila Säälik, Hilje Murel, Jaana Kukk, Peeter Tammearu, Tarvo Vridolin, Kiiri Tamm. 
Huvialad.
Aas on omal käel uurinud ja kogunud materjali Järva-Peetri kihelkonnas kõneldud keskmurde (sh peetri murrak), Järva-Peetri kihelkonna külade, mõisate ja vallakohtute, Järva-Peetri kihelkonna kohalike traditsioonide, sh kohalike rahvariiete ja käsitöö kohta, ning valikuliselt uurinud Eesti Wabariigi aegsete kõrgemate ohvitseride haridus- ja teenistuskäiku ning nende saatust Venemaa GULAG-i vangilaagrites.
Juan Carlos Pérez López

Juan Carlos Pérez López (sündinud 30. märtsil 1990 Madridis), hüüdnimega Juankar, on Hispaania jalgpallur (vasakkaitsja), kes mängib Kreeka kõrgliiga klubis PAE Panathinaikόs. Ta on mänginud Hispaania U21 jalgpallikoondises.
Hispaania kõrgliigas on ta mänginud Madridi Reali, Zaragoza, Real Betise, Granada ja Málaga meeskonnas.
Toetajate seas on ta tänu oma väledatele jalgadele saanud hüüdnime El Galgo de Boadilla ('Hispaania hurt').
Adrián González Morales

Adrián González Morales (sündinud 25. mail 1988), hüüdnimega Adrián, on Hispaania jalgpallur (poolkaitsja), kes mängib alates 2022. aasta jaanuarist Hispaania esiliiga klubis Fuenlabrada.
Ta on mänginud Hispaania noortekoondistes.
Varem on ta klubijalgpalli mänginud ka Hispaania kõrgliigas.
Kuljused

Kuljused on löökpill ja rütmipill, mis kujutab endast pulka või kaart selle külge kinnitatud kuljusteridadega. Heli tekib pilli raputamisel või pulka hoidva käe löömisel vaba käega.
Meeleolu loomiseks kasutatakse kuljuseid viitena hobuserakendi aisakelladele paljudes jõululauludes, kuid kuljused on kirjutatud sisse ka sümfoonilistesse heliteostesse, nagu näiteks Carl Orffi kantaat "Carmina Burana" või Gustav Mahleri neljas sümfoonia.
Lorenzo González (jalgpallur)

Lorenzo José González Montesdeoca (sündinud 10. aprillil 2000) on Hispaanias sündinud Šveitsi jalgpallur (ründaja), kes mängib alates 2. septembrist 2019 Hispaania esiliiga klubis Málaga. Lisaks kuulub ta Šveitsi U-20 jalgpallikoondisse.
Ta on varem mänginud Inglismaa ja Šveitsi noorteliigades.
Offshore-pank

"Offshore"-pank on pank, mida reguleerib rahvusvaheline panganduslitsents (mida sageli nimetatakse "offshore"-litsentsiks), mis tavaliselt keelab pangal asutada mis tahes äritegevust asutamise jurisdiktsioonis. Vähema reguleerimise ja läbipaistvuse tõttu kasutati deklareerimata sissetuleku varjamiseks kontosid "offshore"-pankades sageli. 
Alates 1980. aastatest võib jurisdiktsioone, mis pakuvad mitteresidentidele suures ulatuses finantsteenuseid, nimetada "offshore"-finantskeskusteks. Kuna "offshore"-finantskeskused võtavad sageli ka vähe või üldse mitte ettevõtte tulumaksu ja/või isiklikke sissetulekuid ega pakkumisi, nimetatakse neid sageli maksuparadiisideks.
Kuna terrorismi rahastamise vastane võitlus ja rahapesu tõkestamine on kogu maailmas üha suurenenud, allusid enamiku jurisdiktsioonide offshore-pangandussektorile muutuvad määrused. Finantstegevuse rakkerühm on alates 2000. aastast välja andnud FATF-i musta nimekirja „Koostööst hoidunud riigid või territooriumid” (NCCT-d), mida rakkerühm pidas koostööst hoidumiseks ülemaailmses võitluses rahapesu ja terrorismi rahastamise vastu.
Välismaal asuvas välispangas hoitavat kontot kirjeldatakse sageli kui offshore-kontot. Tavaliselt peab üksikisik või ettevõte "offshore"-kontot enda pakutavate rahaliste ja õiguslike eeliste jaoks, sealhulgas:
Kuigi termin pärineb sellest, et Kanalisaared on Ühendkuningriigist ""offshore" (eesti keeles: “ranniku lähedal”), ja kuigi enamik "offshore"-pankasid asuvad tänapäeval saareriikides, kasutatakse seda terminit piltlikult öeldes igale pangale, mida nende eeliste jaoks kasutatakse, olenemata asukohast. Nii võib mõnda rannikualadeta Andorra, Luksemburgi ja Šveitsi panka kirjeldada "offshore"-pankadena".
Renato Santos (jalgpallur, sündinud 1991)

Renato João Saleiro Santos (sündinud 5. oktoobril 1991 Estarrejas) on Portugali jalgpallur (parempoolkaitsja), kes mängib Lõuna-Korea esiliiga klubis Busan IPark.
Klubikarjääri jooksul ta on mänginud veel Portugali, Hispaania ja Kreeka klubides.
Akaki Iašvili

Akaki Iašvili (gruusia keeles აკაკი იაშვილი; sündinud 4. märtsil 1973) on gruusia malefunktsionäär ja maletaja, rahvusvaheline meister (1991), rahvusvaheline organisaator (2014).
Iašvili on Gruusia Maleföderatsiooni peasekretär. Oktoobris 2018 valiti ta Rahvusvahelise Maleföderatsiooni peaassambleel FIDE viitsepresidendiks. Ühtlasi sai ta FIDE presidendinõukogu liikmeks.
2019. aastal oli ta Bathumis peetud Euroopa võistkondlike meistrivõistluste peakorraldaja (direktor).
Iašvili tegutseb ka malekohtuniku ja maletreenrina. Ta sai FIDE-lt 2013. aastal FIDE arbiitri ja 2015. aastal FIDE treeneri nimetuse. 
Maletajana sai ta 18-aastaselt 1991. aastal rahvusvaheliseks meistriks.
Miguel Ángel Garrido Cifuentes

Miguel Ángel Garrido Cifuentes (sündinud 5. oktoobril 1990), hüüdnimega Cifu, on Hispaania jalgpallur (paremkaitsja), kes mängib Hispaania kõrgliiga klubis Elche.
Rinnakee

Rinnakee (soome keeles "ketjulaite") on ühe- kuni kolmekordsetest rõngaslülidest koosnevatest pronkskettidest rinnaehe, mis pikkade ehtenõelte või sõlgede abil kinnitati õlgade juures rõivaste külge. Vähemalt Eestis on hilisemad suuremad rinnakeed ulatunud ka seljale.
Rinnakeed Eesti alal.
Kahe ehtenõela vahele kinnitatud rinnakeed hakati Eesti alal kandma juba rooma rauaajal. Enamasti kinnitati kee nõelte külge mitte otse, vaid keekandjaga, mille abil sai ühe nõela otsa riputada rohkem kette. Rinnakee moodustus ühest kuni kuuest õlgadelt kõhuni rippuvast ketireast.
Ketid erinevad ajastute lõikes. Vanemate keede lülid on tehtud lamedatest, u 3 mm laiustest pronksiribadest. Alates eelviikingiajast levisid ketid, mille lüli koosnes kahest traatrõngast läbimõõduga tavaliselt 6–8 mm. Peale keekandjate võisid kees olla vahelülid ehk keejagajad, mis sarnanevad Baltimaades ja Soomes leitud samasugustele 9.–13. sajandit pärit detailidele.
Rinnakeed ja selle kinnitamiseks kasutatud nõelad muutusid I aastatuhande teise poole jooksul üha massiivsemaks ning keedesse lisati uusi detaile. Kõige esinduslikumad rinnakeed ulatusid üle õlgade seljale, kus paiknes teistest vahelülidest suurem ja kaunistatum keskplaat. Keskplaatidega rinnakeesid on arvukamalt leitud alles hilisrauaajast. 11. sajandi esimeseks pooleks oli rinnakee saanud eesti naiste kõige raskemaks ja dekoratiivsemaks ehteks. Keede pikkus ning arv sõltus tõenäoliselt küll kandja jõukusest, kuid enamikus viikingiaegsetes naisematustes on vähemalt mõned rinnakee tükid.
Ukraina Riiklik Piirivalveteenistus

Ukraina Riiklik Piirivalveteenistus (ukraina keeles "Державна прикордонна служба України") on Ukraina õiguskaitseorgan, mille ülesanne on valvata riigipiiri.
Ajalugu.
Ukraina piirivalve osales 2023. aasta alguses lahingutegevuses Vene vägede vastu.
Organisatsioon.
Piirivalveteenistus moodustati praegusel kujul 31. juulil 2003 pärast varasema piirivalveorganistasiooni ümberkorraldamist. Teenistuse juht on otsealluv Ukraina presidendile.
Esteban Rolón

Esteban Leonardo Rolón (sündinud 25. märtsil 1995) on Argentina jalgpallur (keskpoolkaitsja), kes mängib Argentina kõrgliiga klubis Boca Juniors.
Ta on mänginud ka Hispaania kõrgliigas ja esiliigas ning Itaalia kõrgliigas.
Mikel Villanueva

Mikel Villanueva Álvarez (sündinud 14. aprillil 1993) on Venezuela jalgpallur (kaitsja), kes mängib alates 2020. aastast Portugali kõrgliiga klubis Santa Clara. Lisaks kuulub ta Venezuela jalgpallikoondisse.
Pärast kodumaal lahkumist mängis ta aastatel 2015–2020 Hispaania liigades (kõrgliigas ja esiliigas).
Venezuela jalgpallikoondises on ta mänginud alates 2016. aastast. Ta on kuulunud Venezuela koondisse 2016. aasta Copa América Centenariol ja 2019. aasta Copa Américal.
Juanpi

Juan Pablo Añor Acosta (sündinud 24. jaanuaril 1994), hüüdnimega Juanpi, on Venezuela jalgpallur (poolkaitsja), kes mängib alates 2009. aastast Hispaania esiliiga klubis Málaga. 
Ta kuulub ka Venezuela jalgpallikoondisse.
Kui välja arvata pool laenul oldud hooaega Huescas, on ta kogu oma täiskasvanukarjääri mänginud Málagas.
Kaiova keel

Kaiova keel on Ameerika Ühendriikides Oklahomas kõneldav põlisameerika keel, mis kuulub kaiova-tano keelkonda.
Kaiova keel on tõsiselt ohustatud. Seda kõneles 2007. aastal emakeelena 20 inimest ja lisaks umbes 80 teise keelena.
Kaiova keeles on 22 konsonantfoneemi ja 12 vokaalfoneemi (neist 6 nasaalset) ning kõik võivad olla lühikesed või pikad. Lisaks esineb 8 diftongi.
Kaiova keelt on võimalik õppida muuhulgas Oklahoma ülikoolis Normanis ja vabade kunstide ülikoolis University of Science and Arts of Oklahoma Chickashas.
Keko

Sergio Gontán Gallardo (tuntud kui Keko; sündinud 27. detsembril 1991 Brunetes) on Hispaania jalgpallur (poolkaitsja), kes mängib Hispaania tugevuselt kolmanda liiga klubis Deportivo de La Coruña. 
Ta on mänginud Hispaania noortekoondistes.
Klubijalgpalli on ta mänginud Hispaanias (kõrgliigas, esiliigas ja kolmandas liigas) ning Itaalias (kõrgliigas ja esiliigas).
Saavutused.
Koondistega.
U17
Seto kroon

Seto kroon on 1. augustil 2015 Setomaal käibele võetud kohalik raha, mille andis välja Seto Pank. Raha kasutatakse peamiselt seto kultuuri levitamiseks ja turismi edendamiseks, vähesel määral maksevahendina, peamiselt Seto kuningriigi päevadel ja muudel kultuuriüritustel. 
Setu krooni kujunduskonkursi kuulutas välja Setomaa ülemsootska Annela Laaneots. Käsu selleks sai ta unes seto kuningalt Pekolt, väljaandmise korraldas seto kuninga "pangaherr" Rein Järvelill. 
Raha on trükitud 20-eurose rahatähe mõõtudes, vääringutes 1, 5, 10, 25 ja 100 krooni. Konkursi väljakuulutamisel kohustati Setu kuningriigi alamaid tooma Setu Panka oma kulla ja hõbeda, "mis on kaevandatud Seto kuningriigi maadelt ja maapõuest". Samuti nimetati setu kroon ainsaks maksevahendiks Setu kuningriigi väliskaubanduses. Kroonidel on kujutatud setu kultuuri tähtsamaid maamärke ja sümboleid seto käsitööst, leelost, arhitektuurist, pühapaikadest ja pühakodadest. Raha kujundas kunstnik Evelin Urm, esmakordselt jõudis see avalikku kasutusse 1. augustil 2015 toimunud Seto kuningriigi päevadel.
Varasemad seto rahad.
Enne kroone on Setomaal kohaliku rahana käibel olnud 2. augustil 1997 kasutusse võetud suveniirraha "seto hõpõ", mille andis välja Eesti Maapank. Rahatähtedel olid Georg Pelisaare, Are Sillakivi, Helle Virdi, Ilmar Vananurme ja Paul Hagu näopildid.
2002. aastal müüdi Seto kuningriigi päevadel hõbedasi münte nimetusega "moneta" kursiga 1 moneta = 10 Eesti krooni. Mõnel monetal oli kaelas kandmiseks aas. Münte on kuningriigi päevadel müüdud ka hilisematel aastatel.
Dani Pacheco

Daniel "Dani" Pacheco Lobato (sündinud 5. jaanuaril 1991 Pizarras) on Hispaania jalgpallur (poolkaitsja), kes mängib Poola kõrgliiga klubis Górnik Zabrze. Lisaks on ta mänginud Hispaania noortekoondistes. 
Aastatel 2003–2007 mängis ta FC Barcelona noorteakadeemia meeskondades, kuni siirdus Liverpooli, mille hingekirja ta kuulus kuni 2013. aastani.
Saavutused.
Koondistega.
Hispaania U-19 koondis
Klubidega.
Real Betis
Deportivo Alavés
Mohamed Benkhemassa

Mohamed Benkhemassa (sündinud 28. juunil 1993) on Alžeeria jalgpallur (poolkaitsja), kes mängib alates 2. septembrist 2019 Hispaania esiliiga klubis Málaga. Lisaks on ta mänginud Alžeeria jalgpallikoondises. 
Varem on ta mänginud Alžeeria kõrgliigas.
Saavutused.
Klubidega.
Alžiiri USM
Anne Loho

Anne Loho (neiupõlvenimega "Anne Soro"; sündinud 12. jaanuaril 1982 Valgas) on eesti poplaulja.
Ta on lõpetanud Tõrva Gümnaasiumi.
Anne Loho laulis ansamblis Anmatino (2006–2018), pärast seda on esinenud soololauljana. Tuntumad lood on "See väike saar", "Algus uus", "Tagasi toob", "Sa suudad".
Isiklikku.
Tal on kolm õde ja kolm venda. Tema vend Aarne Soro on Ugala teatri näitleja. Ta oli aastatel 2002–2019 abielus muusikaprodutsent Gunnar Lohoga, paaril on kolm poega.
Kirimale rahvusvaheline seeniormeister

Kirimale rahvusvaheline seeniormeister (inglise keeles "Correspondence Chess Senior International Master"; lühend SIM) on kirimales sportlike saavutuste eest tulemuspõhiselt antav nimetus.
Nimetuse võttis kasutusele Rahvusvaheline Kirimaleföderatsioon (ICCF) 1999. aastal. Samal aastal sai SIM-i nimetuse 75 kirimaletajat.
Nõuded rahvusvahelise seeniormeistri nimetuse saamiseks on madalamad kui kirimale suurmeistri (GM) ja kõrgemad kui kirimale rahvusvahelise meistri (IM) nimetuse saamiseks.
Rahvusvahelise seeniormeistri nimetus antakse maletajatele, kes on võitnud ICCF-i maailma karikaturniiri või täitnud kaks seeniormeistri normi asjakohastel kirimalevõistlustel.
2019. aasta oktoobri seisuga on nimetuse saanud kokku 1089 kirimaletajat, sealhulgas Eestist 12 maletajat.
Fassett (gemmoloogia)

Fassett (prantsuse keelest "facette" 'nägu', ka 'esikülg') gemmoloogia kontekstis on vääriskivi lihvtahk, igasugune lihvitud pinnake vääriskividel (samuti klaasil või mõnel muul siledal materjalil). Vääriskive fassetitakse, et parandada ja mitmekesistada nende valguse püüdmise ja peegeldamise võimet ning tuua esile kivi värvust ja optilisi omadusi.
Sama eesmärki teenivad fassetid klaasist vääriskivi-imitatsioonidel ja strasskividel ja Swarovski kristallidel.
Saksa Rahvapolitsei

Saksa Rahvapolitsei (saksa keeles "Deutsche Volkspolizei"; lühend "DVP", tuntud ka kui "Volkspolitzei" või "VoPo") oli Saksa Demokraatliku Vabariigi (SDV) riiklik politseiorganisatsioon aastatel 1945–1990. See oli SDV relvajõudude osa.
Volkspolizei oli rangelt tsentraliseeritud agentuur, mis vastutas enamiku SDV tsiviilseaduste täitmise eest. Volkspolizeil oli kõrgajal 257 500 töötajat.
Monogramm

Monogramm (kreeka sõnadest "monos" 'üks', 'ainus' ja "gramma" 'kirjatäht') on kahe või enama tähe, näiteks ees- ja perekonnanime esitähtede stiliseeritud põiming. Monogramm võib olla kirjutatud, trükitud, maalitud, tikitud vm viisil kunstipäraselt kujundatud erinevatel materjalidel.
Kaubanduspoliitika

Kaubanduspoliitika (mida nimetatakse ka rahvusvaheliseks kaubanduspoliitikaks) on valitsuse poliitika, mis reguleerib rahvusvahelist kaubandust. Kaubanduspoliitika on kõikehõlmav mõiste, mida kasutatakse rahvusvahelise kaubandusega seotud teemade katmiseks. Kaubanduspoliitikat kirjeldatakse sageli skaalal, ühelt poolt vabakaubanduse äärmuste (kaubandusele puuduvad piirangud) ja teiselt poolt protektsionismi (kodumaiste tootjate kaitsmise kõrged piirangud) vahel.
Ühises kaubanduspoliitikas võib mõnikord tolliliidu raames toimuva lepinguga kokku leppida, nagu Euroopa Liidu ühise kaubanduspoliitika ja Mercosuri puhul.
Riigi kaubanduspoliitika hõlmab ja võtab arvesse poliitika, mille selle riigi valitsus võtab vastu rahvusvahelise kaubanduse läbirääkimistel. Riigi kaubanduspoliitikat võivad mõjutada mitmed tegurid, mis kõik võivad mõjutada rahvusvahelist kaubanduspoliitikat.
Kirimale rahvusvaheline meister

Kirimale rahvusvaheline meister (inglise keeles "Correspondence Chess International Master"; lühend IM) on kirimales sportlike saavutuste eest tulemuspõhiselt antav nimetus.
Nimetuse võttis kasutusele Rahvusvaheline Kirimaleföderatsioon (ICCF) 1953. aastal. Samal aastal sai ainsana IM-i nimetuse Ungari kirimaletaja Janos Balogh, kes esimesel kirimaleolümpial (1949–1952) mängis võitjaks tulnud Ungari võistkonna esimesel laual. Alles 1959. aastal jagati taas rahvusvahelise meistri nimetust (sai seitse maletajat).
Nõuded rahvusvahelise meistri nimetuse saamiseks on madalamad kui kirimale rahvusvahelise seeniormeistri (SIM) ja kõrgemad kui kirimale meistri (CCM) nimetuse saamiseks.
Rahvusvahelise meistri nimetus antakse maletajatele, kes on mänginud kirimale maailmameistrivõistluste finaalturniiril või täitnud meistrinormi kirimale pretendentide turniiril.
2019. aasta oktoobri seisuga on nimetuse saanud kokku 2690 kirimaletajat, sealhulgas Eestist 25 maletajat.
Maria (Rumeenia kuninganna)

Maria (29. oktoober 1875 – 18. juuli 1938) oli Rumeenia kuninganna aastatel 1914–1927 ning kuningas Ferdinand I abikaasa.
Sünninimega Marie Alexandra Victoria, oli ta pärit Briti kuninglikust perest – tema isa oli Edinburghi hertsog Alfred, Suurbritannia kuninganna Victoria teine poeg, ning ema Marija Aleksandrovna, Vene tsaari Aleksander II tütar. Seega oli Maria seotud nii Briti kui ka Vene keiserlike dünastiatega.
Ta abiellus Ferdinandi, Rumeenia kroonprintsi ja tulevase kuningaga 1893. aastal. Kuningannana oli Maria armastatud ja aktiivne avaliku elu tegelane. Esimese maailmasõja ajal mängis ta olulist rolli haavatute hooldamisel ja rahva julgustamisel.
Pärast sõda osales Maria ka diplomaatilisel tasandil – ta esindas Rumeeniat rahvusvahelistel kohtumistel ning aitas kaasa riigi positsiooni tugevdamisele, eriti pärast Suur-Rumeenia loomist. Ta krooniti kuningannaks koos Ferdinandiga 1922. aastal Alba Iulias.
Maria suri 1938. aastal ja on maetud Curtea de Argeși kloostrisse, Rumeenia kuninglikku matmispaika.
Elisabeta

Elisabeta (29. detsember 1843 – 2. märts 1916) oli Rumeenia vürstinna alates 15. novembrist 1869 ning Rumeenia esimene kuninganna alates 15. märtsist 1881 kuni abikaasa kuningas Carol I surmani 10. oktoobril 1914. Ta oli tuntud ka kirjanikuna, kasutades pseudonüümi Carmen Sylva.
Sünnijärgselt oli ta Saksamaa aristokraat – Elisabeth Pauline Ottilie Luise von Wied, Wiedi vürsti Hermann I ja printsess Marie von Nassau tütar. Ta abiellus 1869. aastal Rumeenia troonipärija Karl von Hohenzollern-Sigmaringeniga, kellest sai hiljem Rumeenia esimene kuningas Carol I.
Elisabeta oli tuntud oma kultuurilise ja sotsiaalse tegevuse poolest. Ta toetas aktiivselt haridust, vaesemaid ühiskonnakihte ja haiglaid. Tema kirjanikutegevus oli viljakas: ta kirjutas luulet, proosat, mälestusi ja tõlkeid saksa, prantsuse ja rumeenia keeles. Tema töid iseloomustab romantiline ja idealistlik stiil. Ta oli ka Rumeenia kunsti ja kirjanduse patroon ning Rumeenia Akadeemia auliige.
Elisabeta ja Carol I ainus tütar Maria suri lapseeas, mistõttu jäi kuninglik liin neilt otseselt jätkumata. Elisabeta suri 1916. aastal ning on maetud koos oma abikaasaga Curtea de Argeși kloostrikirikusse, Rumeenia kuninglikku matmispaika.
Hugo Vallejo

Hugo Claudio Vallejo Avilés (tuntud kui Hugo; sündinud 15. veebruaril 2000 Granadas) on Hispaania jalgpallur (poolkaitsja), kes mängib Hispaania esiliiga klubis Huesca.
Ta alustas jalgpalli mängimist Granada noortesüsteemis.
Hispaania esiliigas on ta mänginud veel Málaga, Valladolidi Reali, Deportivo La Coruña ja Ponferradina meeskonnas.
Ostrołęka

Ostrołęka on maakonna õigustega linn Poolas Masoovia vojevoodkonnas, Ostrołęka maakonna halduskeskus. Ostrołęka asub Narewi jõe ääres, Varssavist umbes 103 km põhjakirdes.
Ostrołęka sai linnaõigused 1373. aastal. Kolmanda Poola jagamise tulemusel läks linn 1795. aastal Preisi kuningriigi võimu alla. 1807–1815 oli linn Varssavi hertsogiriigi koosseisus. Neljanda Poola jagamise tagajärjel läks Ostrołęka 1815. aastal Venemaaga reaalunioonis olnud Poola Kuningriigi (nn. Kongressi-Poola) koosseisu.
Novembriülestõusu ajal toimus 26. mail 1831 Ostrołękas ja ümbruskonnas Poola ja Vene vägede vahel Ostrołęka lahing.
Ismael Casas Casado

Ismael Casas Casado (sündinud 7. märtsil 2001 Linareses) on Hispaania jalgpallur (kaitsja), kes mängib Küprose kõrgliigaklubis AEK Larnaca.
Ta alustas klubikarjääri Hispaania klubis Málaga.
Aastatel 2018–2019 mängis ta Hispaania noortekoondistes.
Harsuusi keel

Harsuusi keel on Omaanis kõneldav keel, mis kuulub semi keelte hulka. See on üks kuuest tänapäeva Lõuna-Araabia keelest ja on lähedane mehri keelele.
Harsuusi keel on ohustatud. 2012. aastal hinnati keele kõnelejate arvuks alla 1000.
Ramón Enríquez Rodríguez

Ramón Enríquez Rodríguez (sündinud 19. aprillil 2001) on Hispaania jalgpallur (poolkaitsja), kes mängib Hispaania esiliiga klubis Málaga. Lisaks mängib ta Hispaania U19 jalgpallikoondises.
Ta on mänginud ka U18 koondises.
Hicham Boussefiane

Hicham Boussefiane (sündinud 9. jaanuaril 1998) on Maroko jalgpallur (poolkaitsja), kes mängib Hispaania esiliiga klubis Málaga. Lisaks mängib ta Maroko U23 jalgpallikoondises.
Ta on mänginud ka Maroko U20 koondises.
Iván Jaime

Iván Jaime Pajuelo (sündinud 26. septembril 2000 Málagas) on Hispaania jalgpallur (poolkaitsja), kes mängib Portugali kõrgliigaklubis Porto.
Aastatel 2011–2020 kuulus ta Hispaania klubisse Málaga. Debüüdi Málaga põhimeeskonnas tegi ta 11. septembril 2018, kui pääses Copa del Rey mängus väljakule vahetusest 82. minutil.
2020. aasta septembris sõlmis ta viieaastase lepingu Portugali kõrgliigaklubiga Famalicão. Seal mängis ta kolm hooaega. Hooajal 2022/23 lõi Jaime Portugali kõrgliigas üheksa väravat ja valiti liigahooaja parimaks noormängijaks.
2023. aasta augustis sõlmis ta viieaastase lepingu Portugali suurklubiga FC Porto.
José Luis Muñoz León

José Luis Muñoz León (sündinud 23. veebruaril 1997) on Hispaania jalgpallur (kaitsja), kes mängib Hispaania esiliiga klubis Málaga. Ta on mänginud Hispaania U-18 ja U-19 koondises.
Ta on olnud laenul Lugos ja Córdobas.
Keidi Bare

Keidi Bare (sündinud 28. augustil 1997 Fieris) on Albaania jalgpallur (poolkaitsja), kes mängib alates Hispaania kõrgliiga klubis RCD Espanyol. Ta mängib ka Albaania jalgpallikoondises.
Albaania jalgpallikoondises debüteeris Bare debüüdi 26. märtsil 2018 mängus Norra vastu. Koondisekarjääri esimese värava lõi ta 14. oktoobril 2019 EM-i valikmängus Moldova vastu.
Kellyan Francisco García Leal

Kellyan Francisco García Leal (sündinud 14. augustil 1998), hüüdnimega Kellyan, on Hispaania jalgpallur (väravavaht), kes mängib Hispaania esiliiga klubis Málaga.
Elche noorteakadeemia kasvandikuna liitus ta Málagaga 2012. aastal. Ta debüteeris esindusmeeskonnas 7. septembril 2019, kui esiväravavaht Munir oli koondisega ära ning ei saanud mängida. Kellyan tegi kaasa kogu mängu, mis kaotati 0:1.
Gonzalo Alejandro Crettaz

Gonzalo Alejandro Crettaz (sündinud 28. veebruaril 2000) on Argentina jalgpallur (väravavaht), kes mängib Hispaania tugevuselt kolmanda liiga klubis Atlético Malagueño ning kuulub Hispaania esiliiga klubi Málaga nimekirja.
Málagasse läks ta 1. juulil 2018 San Félixi klubi noorteakadeemiast.
Lauter (paadisadam)

Lauter ehk valgma on Eesti traditsiooniline paadisadam, kus saab paatidega randuda ja neid hoida.
Lautri valmistamiseks laoti merest rannale paadilaiuste vahedega kivivallid, nendevaheline merepõhi ja kallas tasandati ning puhastati suuremates kividest ja takistustest. Kivivallide vahele asetati paatide maale tõmbamiseks ja vette laskmiseks ümarad veerpuud. Lautri kõrgemas otsas olid mõnikord paatide üles vinnamiseks vinnad ehk pöörad. Suurte kivide külge võis olla pandud rauast rõngas, kuhu sai vinna või paati kinnitada.
Piotr Stoiński

Piotr Stoiński (ka Piotr Stojeński, algselt Pierre Statorius; 1530 Tonneville, Seine-Maritime, Prantsusmaa – 1591 Pińczów või Kraków, Poola) oli Prantsuse keeleteadlane, valgustaja ja protestantlik teoloog, kes asus elama Poola Poola Vennaskonna sekka, sai protestantliku reformaatori Francesco Lismanini kutsel Pińczówi kalvinistliku akadeemia rektoriks ja koostas esimese poola keele grammatika.
Stoiński sünnikohta ja -nime on raske täiesti kindlaks teha. Šveitsi kalvinistlik reformaator Théodore de Bèze väitis 12. juulil 1567 kirjutatud kirjas, et Statorius oli tema õpilane. Lausanne'i kohtutäituri Hans Frischingi pabereis 1550. aasta kohta esineb "Pierre de Tonneville", kes kirjutas ladinakeelseile kirjadele alla "P. Tonvillanus S." ja väitis end pärinevat "seekvanite maalt" ("pays Séquanes"), mis viitab Tonneville'ile Seine-Maritime'is, mitte Thionville'ile Metzi lähedal. 
Prantsusmaal ja Šveitsis reformaatorina tegutsenud Statoriuse kutsus 1551. aastal Poola endine frantsiskaani munk ja hilisem protestantlik jutlustaja Francesco Lismanini, kelle soovitusel sai Statoriusest Pińczowisse rajatud akadeemia, Poola esimese protestantliku keskhariduskooli rektor. Kooli õpetajate seas oli teisigi Prantsuse ja Šveitsi usu-uuendajaid, Statoriuse ise õpetas koolis kreeka keelt. Juba Lausanne'i koolidirektorilt Maturin Cordierilt oli Statorius saanud idee kasutada teaduses ladina keele asemel uusaegseid rahvuskeeli, seismaks vastu katoliiklikule ladinakeelsele propagandale. Sel põhimõttel koostas ta ka Pińczowi kooli õppekava, kus ladina keele kõrval kasutati õppekeelena ka poola keelt, õpetades nooremates klassides poolakeelse katekismuse alusel. Vanemates klassides õpetas Statorius esmakordselt Poola haridusloos süsteemselt poola keelt, kasutades tõlkeharjutusi poola ja ladina keele vahel.
1568. aastal võttis Statorius Poola kodakondsuse ja muutis oma nime Piotr Stoińskiks. Poolakeelses kirjanduses nimetatakse teda ka Piotr Stoiński vanemaks, eristamaks teda ta pojast, Piotr Stoiński nooremast (1560/1565–1605), kes oli silmapaistev usureformaator ja unitaarlik teoloog, õpetaja Rakówi akadeemias ja üks Rakówi katekismuse autoreist.
Piotr Stoiński oli üks esimese täieliku poolakeelse protestantliku piiblitõlke, nn Bresti piibli tõlkijatest 1558–1563. Tema kirjutatud esimene poola keele grammatika oli ladinakeelne, kandis pealkirja "Polonicae grammatices institutio. In eorum gratiam qui eius linguae elegantiam cito &amp; facile addiscere cupiunt" ning ilmus Krakówis 1568. aastal. Raamat paistis silma rohke näitematerjali ja piirkondlike iseärasuste kirjelduste poolest, selles sisaldus ka ülevaade poola keele ajaloost 16. sajandi esimesel poolel. Poola teadusloolased Przemysław Zwoliński ja Władysław Kuraszkiewicz tõestasid, et umbes 3/4 Stoiński grammatikanäidetest pärinevad Mikołaj Rej eklektilisest värssteosest "Wizerunk własny", ülejaanud 1/4 aga mitmesugustest Jan Kochanowski teostest ja kõnekeelest.
1603. aastal kanti Stoiński teosed Poola esimesse keelatud raamatute nimekirja, mis koostati piiskop Bernarda Maciejowski algatusel.
Kirimaleolümpia

Kirimaleolümpia (inglise keeles "Correspondence Chess Olympiad") on võistkondlik kirimaleturniir, mida korraldab Rahvusvaheline Kirimaleföderatsioon (ICCF). 
Esimene ametlik kirimaleolümpia peeti aastatel 1949–1952. Võitis Ungari võistkond. 
Aastatel 1949–2016 on korraldatud kokku 18 kirimaleolümpiat. Enim kordi on tulnud olümpiavõitjaks Saksamaa (kuus kuldmedalit). 11. kirimaleolümpial (1992–1999) anti välja kaks kuldmedalit – Saksamaale ja Tšehhile. 
Nõukogude Liidu võistkond on võitnud viis esikohta (kahel korral kuulus võitjameeskonda Igor Bondarevski). 9. kirimaleolümpial (1982–1987) võitis Briti võistkond. Kolmandaks jäi Nõukogude Liidu võistkond, mille kolmandal laual mängis Tõnu Õim. 10. kirimaleolümpial (1987–1995) mängis Tõnu Õim Nõukogude Liidu võistkonna esimesel laual. Pärast Nõukogude Liidu lagunemist (1991) jätkas võistkond võiduka lõpuni juba Venemaa lipu all. 
Kirimaleolümpial mängitakse kuuel laual. 
Eesti osalemine kirimaleolümpiatel.
15. kirimaleolümpial (2006–2009) sai Eesti 7. koha. Võistkonda kuulusid Raul Kukk (1. laud), Alvar Kangur (2. laud), Tõnu Tiits (3. laud), Jüri Siigur (4. laud), Jüri Šuster (5. laud) ja Ülar Lauk (6. laud).
17. kirimaleolümpial (2009–2012) sai Eesti 7. koha. Võistkonda kuulusid Raul Kukk (1. laud), Tõnu Tiits (2. laud), Jüri Siigur (3. laud), Alvar Kangur (4. laud), Ervin Liebert (5. laud) ja Tõnu Talpak (6. laud).
20. kirimaleolümpial (2016–2019) sai Eesti 10. koha. Võistkonda kuulusid Raul Kukk (1. laud), Jüri Siigur (2. laud), Tõnu Talpak (3. laud), Olav Sepp (4. laud), Jaan Merilo (5. laud) ja Priit Tõnisson (6. laud).
Naiste kirimaleolümpia.
Esimene naiste kirimaleolümpia peeti aastatel 1974–1979. Aastatel 1974–2017 on korraldatud kokku 10 naiste kirimaleolümpiat. 
Kolm esikohta on võitnud Nõukogude Liidu naiskond (1., 2. ja 3. kirimaleolümpial), mille koosseisus mängis kolmel korral Ljudmila Belavenets ja Marta Litinskaja ning kahel korral Olga Rubtsova. Esimesel olümpial (1974–1979) kuulus võidukasse naiskonda ka Ljubov Kristol, hilisem Iisraeli kirimaletaja ja maailmameister. Kolmandal olümpial (1986–1992) mängis esimesel laual Merike Rõtova.
Venemaa tuli olümpiavõtjaks 5. ja 9. kirimaleolümpial. Leedu naiskond võitis kuldmedali 6. kirimaleolümpial (2003–2006) ja kolm hõbemedalit (7., 9. ja 10. olümpial). 
Naiste kirimaleolümpial mängitakse neljal laual.
Andmeside

Andmeside (ka andmesiire või digitaalside) on arvutikõlblikuks kodeeritud teabe edastus kooskõlas andmeedastust ja andmevahetuse koordineerimist reguleerivate reeglitega. Eesti õigusruumis on üheks andmesidet reguleerivaks õigusaktiks Euroopa Parlamendi ja nõukogu direktiiv (EL) 2016/680.
Ostrów Mazowiecka

Ostrów Mazowiecka (kuni 1926. aastani Ostrów) on linn Poolas Masoovia vojevoodkonnas, Ostrów Mazowiecka maakonnas halduskeskus. Ostrów Mazowiecka asub Varssavist umbes 87 km kirdes.
Ostrów sai linnaõigused 1434. aastal. Kolmanda Poola jagamise tulemusel läks Ostrów 1795. aastal Preisi kuningriigi võimu alla. 1807–1815 oli linn Varssavi hertsogiriigi koosseisus. Neljanda Poola jagamise tagajärjel läks Ostrów 1815. aastal Venemaaga reaalunioonis olnud Poola Kuningriigi (nn. Kongressi-Poola) koosseisu. Raudteeühenduse sai linn 1893. aastal.
Maailm vaekausil

"Maailm vaekausil" on raamatusari, mis ilmus Eestis 1940. aastal ja mida andis välja kirjastusühing Loodus.
Sarjas ilmus kokku viis raamatut (nii pehmes kui ka kõvas köites).
Sarja kaanekujunduse autor oli M. Port.